Til helsike med snusfornuft og miljøangst: En dag i året tar bilredaksjonen helt fri fra den politiske korrekthet. Da leier vi isbanen til Trond Bjerkestuen på Losna, samler noen av de morsomste bilene vi får tak i, og kjører bil bare fordi det er moro. I år har vi med oss en Audi utenom det vanlige, den første morsomme Toyotaen på ti år, selvfølgelig en BMW, samt en sær Citroën, en ny Volvo og en Opel.

Versting-Audi

Alle kjenner A-modellene til Audi. A5 er coupeutgaven av A4. Går du for de heftigere utgavene, kommer du først til S5. Men det finnes et nivå til – og det heter RS.

Vår losna-Audi i dag er en RS5 Pikes Peak Edition. I skrivende stund finnes det to eksemplarer på kloden.

450 hestekrefter, quattro firehjulsdrift med basisfordeling 60 prosent til bakhjulene, samt sportsdifferensial på bakakselen, gjør dette til den heftigste bilen vi har hatt med på Losna noen gang.



Toyota GT86 er en kjenning fra i fjor høst, da vi kjørte den på Vålerbanen på tørr asfalt. Den nye sportsbilen, som også fås som Subaru BRZ, er den første politisk ukorrekte bilen Toyota har bygget i dette tusenåret. Hipp hurra.



Selvfølgelig må vi ha med en BMW 3-serie XDrive firehjulstrekker – og heldigvis har vi fått tak i en med bensinmotor under panseret.Den sære Citroënen er en DS5 hybrid – en design-orgie med verdens første diesel-elektriske 4WD-system, der elektromotorer driver bakhjulene.Volvo V60 AWD er den firehjulsdrevne versjonen av den populære familiestasjonsvognen.



Og så var det Opelen, da: Hvorfor kjøper flere tusen nordmenn VW Passat 4Motion helt ukritisk, når familiestasjonsvognklassens absolutt tøffeste er Opel Insignia 4x4, med 195 hester under panseret, sportsunderstell, programmerbart kjøreoppsett, sportsdiff og utkoblbar ESP?

Spesialversjon

Pikes Peak er et berømt bakkeløp i USA, der Audi har stolte motorsporttradisjoner. I fjor laget fabrikken en spesialversjon av sin RS5-modell, som de brukte til å markedsføre at Audi overtok den italienske MC-produsenten Ducati. De har på sin side satt standarden i MC-klassen i Pikes Peak.

Vår RS5 er den eneste kopien av Pikes Peak-Audien. Hamar-firmaet Drive Adventures har fått tillatelse fra høyeste hold hos Audi til å lage en replika av USA-bilen.Under dekoren er det imidlertid en helt standard RS5.



Den er i seg selv litt utenfor «standarden» etter hverdagsbilismens mål. De utømmelige kraftressursene er én ting. I tillegg kan du selv skreddersy bilens oppførsel: Via menyer på skjermen kan du endre alt fra gass- og girkasserespons til hardhet i støtdemping, styre-respons og kraftfordelingen i bakdifferensialen. Selvfølgelig kan du koble helt ut alle elektroniske støttehjul. I sum gir dette en kjørevillighet som mangler sidestykke. Bilen lyder ditt minste vink. Det er helt opp til deg hvordan du vil ta deg rundt isbanen.

Sidelengs

I praksis vil det si på tvers. Den brølende V8-eren kan dras til 8.000 omdreininger. Det er sjelden nødvendig på glattisen. Hvilket gir du kjører i, spiller mindre rolle. Kreftene er uansett til stede. Det er gasspedalen, like mye som rattet, som styrer bilen rundt banen.

Den er fantiastisk godt balansert, og veldig lettkjørt til tross for det enorme kraftpotensialet. Den eneste ulempen er at drivstoff-forbruket ryker i været. På E6 kjørte vi verstingen ned på 0,7-tallet. Med bredsida først en hel dag, ender vi på et snittforbruk på isen på 2,7 liter pr. mil...



At inngangsbilletten til moroa koster omlag 1,6 millioner kroner, gjør dette dessverre også til en engangsopplevelse.Det er uansett befriende for en gangs skyld å få kjøre en bil der føreren selv får lov til å kontrollere den fullt og helt.



De elektroniske stabiliseringssystemene som vi lovpriser under vanlig landevegskjøring, blir som regel en hemsko når man en sjelden gang kan gasse under trygge forhold.Derfor har vi også vært selektive i vårt valg av «følgebiler» til isdagen på Losna: Med ett unntak er de firehjulsdrevne, og fra tidligere vet vi at de fleste kan gi morsomme opplevelser på isen.

Familiebiler

De fleste er helt vanlige familiebiler. Opel Insignia 4x4 har overrasket oss positivt før. Det er en lite kjent perle blant familiestasjonsvognene. Nesten 200 dieselhester og light-versjonen av Audiens drivlinje gjør også Opelen til en morsom vinterbil. Du må jobbe noe mer med den for å få flyten rundt banen, og i siste instans

Det er gasspedalen, like mye som rattet, som styrer bilen rundt banen.

lugger sikkerhetselektronikken fortsatt ørlite grann. Opelen er i utgangspunktet noe mer understyrt, men når du får flyten i tyngdeforskyvningen gjennom svingene, kan du kjøre nesten så bredt du vil.

Volvo V60 AWD er den nærmeste å sammenligne med. Den firehjulsdrevne versjonen av V60 er som skreddersydd for Norge. På isbanen viser den seg også som overraskende sportslig, men her får du dessverre ikke lov til å koble ut hele anti-sladden. (Hvis du ikke napper ut sikringen til ABS-kretsen, vel å merke...) Det setter en liten demper på stemningen bak rattet i Volvoen.

Ny teknologi

Citroën DS5 Hybrid har fått lov til å være med i dag, takket være en banebrytende teknologi: Det er en «firehjulsdrevet» diesel-hybrid, der el-motorer driver bakhjulene.

Isbanekjøringen viser som forventet at den ikke kan regnes som en fullverdig firehjulstrekker. Den er i prinsippet en forhjulsdrevet bil med en liten hjelpemotor på bakhjulene. Design og interiør i Citroënen lovprises, men den blir ikke favoritt på isbanen. Her styrer elektronikken alt. Hos BMW får du fortsatt lov til å kjøre selv. Som vanlig blir vår 3-serie XDrive en av favorittene på isbanen, når vi får slått av (nesten) alt.



Den er ikke i nærheten av Audiens dynamikk, men blir en god nummer to på vår favorittrangering.GT86 er noe så sjeldent som en ny sportsbil fra Toyota. Vi kjørte den i fjor høst på asfaltbane, og der var den i sitt ess.



Med bakhjulstrekk og piggfrie dekk blir den i morsomte laget på isbane. Snurringene kommer tett når vi kobler ut elektronikken, men vi har likevel et smil om munnen. Gi den bilen et sett dekk med ispigger, så kan vi snakkes igjen!